Ene Ergma

Ene Ergma (1944–) er en estisk politiker og vitenskapskvinne. Hun er professor emerita i teoretisk fysikk og astrofysikk ved Universitetet i Tartu.

Hun tok kandidatgraden i fysikk og matematikk ved Statsuniversitetet i Moskva i 1972 og doktorgraden i astronomi ved Insituttet for romforskning i Moskva i 1984. Hun har særlig forsket på utviklingen av faste objekter, som hvite dverger og nøytronstjerner, og på gammaglimt. Hun fikk sin professorstilling ved det daværende Statsuniversitetet i Tartu i 1988. Hun ble senere også instituttleder. Hun emeriterte i 2015.

Hun er medlem av Det estiske vitenskapsakademiet og Kungliga Ingenjörsvetenskapsakademien. Hun har mottatt en lang rekke nasjonale og utenlandske ordener og æresbevisninger.

Ene Ergma var medlem av Estlands riksforsamling Riigikogu fra 2003 til 2015, som representant for Res Publica og senere Fedreland. Hun var Riigikogus president fra 2003 til 2006 og fra 2007 til 2014. Ergma ivret sterkt for et estisk EU-medlemskap foran folkeavstemningen i 2003, og «kombinerte en formidabel intelligens med en jordnær stil som tiltalte mange estlendere», slik to utenlandske journalister observerte det.

I 2006 var hun nær å samle et kvalifisert flertall i Riigikogu for å bli valgt til Estlands president.

Hun har senere representert Det estiske reformpartiet i bystyret i Tartu.

Referanser 

Estiske politikere
Estiske astronomer
Estiske fysikere
Astrofysikere